ΓΡΑΠΤΗ ΕΡΩΤΗΣΗ E-0189/97 υποβολή: Μιχαήλ Παπαγιαννάκης (GUE/NGL) προς την Επιτροπή (5 Φεβρουαρίου 1997)

Θέμα: Παραχώρηση εκτάσεων στην προστατευόμενη περιοχή του Πηνειού

Λίγες μέρες πριν από τις εθνικές εκλογές στην Ελλάδα (22.9.1996), ο Υπουργός ΠΕΧΩΔΕ είχε υπογράψει απόφαση με την οποία έκρινε οικιστικά κατάλληλη έκταση 120 στρεμμάτων, η οποία συνορεύει με την κοίτη του ποταμού Πηνειού στην περιοχή «Αγίου Θωμά» στη Λάρισα.

Η απόφαση αυτή εκδόθηκε ενώ βρισκόταν σε εξέλιξη η διαδικασία ανάθεσης μελέτης για την αντιπλημμυρική προστασία της περιοχής από τη Διεύθυνση Εγγειοβελτιωτικών έργων της Γενικής Γραμματείας Δημοσίων Έργων, ενώ δεν είχε ολοκληρωθεί η ειδική-χωροταξική-οικολογική-διαχειριστική μελέτη για τον Πηνειό, με χρηματοδότηση από το ENVIREG, ύψους 50.000.000 δραχμών, και ενώ είχε προεγκριθεί από τη Διεύθυνση Επιχειρησιακών Προγραμμάτων του ΥΠΕΧΩΔΕ (με το υπ' αριθ. 169/20.7.1995 έγγραφο) η χρηματοδότηση έργων προστασίας του βιοτόπου στο Δέλτα του Πηνειού, με προϋπολογισμό 170 εκατ. δρχ. στο μέτρο 3.3 του Επιχειρησιακού Προγράμματος για το Περιβάλλον.

Επειδή η παραχώρηση εκτάσεων στην προστατευόμενη περιοχή του Πηνειού ουδόλως συμβιβάζεται με την ανάθεση μελετών από το ΥΠΕΧΩΔΕ με κοινοτική χρηματοδότηση για τη διαχείριση και προστασία της ίδιας περιοχής, και μάλιστα πριν αυτές ολοκληρωθούν, ερωτάται η Επιτροπή εάν όντως αληθεύει ότι το ΥΠΕΧΩΔΕ προέβη προεκλογικά στην παραχώρηση των 120 στρεμμάτων στον Πηνειό για οικοπεδοποίηση, πως συνδυάζεται μια τέτοια παραχώρηση με την προώθηση αντιπλημμυρικών έργων στην περιοχή του Πηνειού και με την αποφυγή των πλημμυρών ιδίως υπό το φως των τελευταίων δραματικών γεγονότων (καταστροφές λόγω πλημμυρών της 12ης.1ου.1997), και πως σκοπεύει η Επιτροπή να λύσει αυτές τις αντιφάσεις;

Απάντηση της κας Bjerregaard εξ ονόματος της Επιτροπής (8 Απριλίου 1997)

Δεδομένου ότι ο οικιστικός σχεδιασμός εμπίπτει στις αρμοδιότητες των κρατών μελών, οι ελληνικές αρχές δεν προέβησαν σε κοινοποίηση του έργου «Άγιος Θωμάς», κοντά στην κοίτη του ποταμού Πηνειού, στη Λάρισα της Θεσσαλίας. Ωστόσο, εξ όσων γνωρίζει η Επιτροπή, η νέα, οικιστικά κατάλληλη έκταση, βρίσκεται στα όρια του σχεδίου πόλεως της Λάρισας, και όχι κοντά στο δέλτα του Πηνειού. Το δέλτα αυτό περιλαμβάνεται στον επιστημονικό κατάλογο με τον χαρακτηρισμό ως τοποθεσία κοινοτικού ενδιαφέροντος, τόσο δυνάμει της περί ενδιαιτημάτων οδηγίας 92/43/ΕΟΚ ((ΕΕ L 206 της 22.7.1992. )) (πρόγραμμα LIFE- Nature 94 - απογραφή ενδιαιτημάτων) όπως και της οδηγίας της Επιτροπής της 6ης Μαρτίου 19991 περί τροποποιήσεως της οδηγίας 79/409/ΕΟΚ του Συμβουλίου περί της διατηρήσεως των αγρίων πτηνών (91/244/ΕΟΚ ((ΕΕ L 115 της 8.5.1991. ))) (επιστημονική απογραφή αναφοράς 1989 και 1994), δεν περιλαμβάνεται όμως στις 164 τοποθεσίες του εθνικού καταλόγου που κοινοποιήθηκε τον Αύγουστο του 1996 στην Επιτροπή από το Υπουργείο Περιβάλλοντος.

Σύμφωνα με τις πληροφορίες της Επιτροπής, η επέκταση του σχεδίου πόλεως στον Άγιο Θωμά υπόκειται σε μία διοικητική και τεχνική διαδικασία που τυγχάνει της στηρίξεως του δημοτικού συμβουλίου της Λάρισας και η οποία προβλέπει σειρά φάσεων και διαδικασιών ελέγχου, δεδομένου ότι το Υπουργείο Περιβάλλοντος χορήγησε προέγκριση οικιστικής καταλληλότητας. Για την τελική άδεια, η οποία υπόκειται μάλιστα στην έγκριση του Συμβουλίου Επικρατείας της Ελλάδας, είναι αναγκαία η εκπόνηση σειράς τεχνικών μελετών, μεταξύ των οποίων, περιλαμβάνεται υδραυλική μελέτη για την προστασία του δέλτα του Πηνειού, οι οποίες θα εξεταστούν στο πλαίσιο της διαδικασίας.

Όσον αφορά το προαναφερθέν έργο, το οποίο αφορά την προστασία βιοτόπου στο δέλτα του ποταμού Πηνειού, αυτό απετέλεσε το αντικείμενο προκαταρκτικής συζήτησης για ενδεχόμενη συνχρηματοδότηση στο πλαίσιο του επιχειρησιακού προγράμματος για το περιβάλλον 1994-1999. Ωστόσο, μέχρι στιγμής δεν έχει ληφθεί ουδεμία απόφαση για τη συνχρηματοδότησή του, και το εν λόγω έργο δεν θεωρείται ως τμήμα του ως άνω επιχειρησιακού προγράμματος.